סבסטיאן פטל הרשה לעצמו לנוח בדקות האחרונות של מקצה הדירוג ולשמור לעצמו סט צמיגים סופר-רכים נוסף לקראת המירוץ. ככה זה כשההקפה הכי זריזה שלך מהירה בכחצי דקה מהבא אחריך, בדרך לפול פוזישן ה-41 בקריירה הקצרה והמזהירה שלו.
"זו הרגשה נהדרת כי זה עלול היה להשתבש", הודה פטל, שחרך את המסלול בסינגפור בהקפה הראשונה של ה-Q3 עם 42.841 שניות. למיכאל שומאכר, אגב, יש 64 פול פוזישנס במהלך כל הקריירה המפוארת שלו - בהחלט נתון שבהישג ידו של האלוף הגרמני הצעיר.
ניקו רוזברג כמעט הרס לפטל את ההימור כשסיים הקפה 0.091 שניות מאחוריו, אבל יתמקם עם המרצדס שלו "רק" על המקום השני בגריד. הקפה אחרונה נהדרת של רומן גרוז'אן איפשרה לו לדחוק את מארק וובר למקום הרביעי, כאשר לואיס המילטון יזנק מהמקום החמישי.
אחרי 12 מירוצים העונה סבסטיאן פטל מוביל את הדירוג הכללי עם 222 נקודות, כאשר פרננדו אלונסו מביט בו מאחור עם 169 נקודות. המילטון כרגע שלישי עם 141 נק' וקימי רייקונן, ההחתמה החדשה של פרארי לעונה הבאה, רביעי עם 134. אחרי המירוץ בסינגפור יישארו עד סיום העונה עוד שישה מחזורים.